# Campaneta gran

La campaneta gran (Campanula speciosa) és una espècie de planta amb flors del gènere Campanula dins la família de les campanulàcies (Campanulaceae).
Addicionalment pot rebre els noms de campanes, campaneta, campànula gran i repunxó.

## Descripció

És una planta herbàcia perenne amb fulles estretes, lanceolato-linears d'entre 12 i i 25 cm de llarg, una mica dentades i agrupades a la base de la tija en una roseta basal. La tija es renova cada any i pot atènyer entre 50 i 60 cm d'altura, amb fulles i flors blaves o violàcies a les axil·les de les fulles. La planta es caracteritza per ser híspida, amb pèls drets i poc o molt punxents presents a diferents parts, com ara les fulles, els peduncles de les flors o el calze. La corol·la és formada per cinc pètals soldats, i el calze per cinc sèpals. Les flors s'agrupen en una inflorescència paniculoide subcorimbiforme.

## Taxonomia

Aquesta espècie va ser publicada per primer cop l'any 1788 a la publicació Histoire et mémoires de l'Académie royale des sciences, inscriptions et belles lettres de Toulouse pel botànic francès Pierre André Pourret (1754-1818).

### Subespècies

Dins d'aquesta espècie es reconeixen les dues subespècies següents :
* Campanula speciosa subsp. affinis (Schult.) Font Quer
* Campanula speciosa subsp. speciosa
La subespècie speciosa es caracteritza per la seva corol·la campanulada cilíndrica i l'estil inclús, sense sobersortir fora de la corol·la. Es troba als Pirineus, el Sistema Mediterrani Català, els Ports de Morella i algunes zones d'Occitània. La subespècie affinis es caracteritza per una corol·la campanulada cònica amb l'estil exsert, l'estigma sobresurt clarament de la corol·la. És endèmica del Sistema Mediterrani Català.

### Sinònims

Els següents noms científics són sinònims homotípics de Campanula speciosa:
* Sinònims homotípics
* Campanula longifolia Lapeyr.
* Campanula longifolia var. pyramidalis Lapeyr.
* Campanula longifolia var. speciosa (Pourr.) Steud.
* Marianthemum longifolium Schrank

## Referències

* 1 2 «Campanula speciosa». Noms de plantes. Corpus de fitonímia catalana. TERMCAT, Centre de Terminologia. [Consulta: 30 juny 2024].
* 1 2 3 «Campanula speciosa Pourr.» (en anglès). Plants of the World Online. Royal Botanic Gardens. Kew. [Consulta: 30 juny 2024].
* ↑ Nuet i Badia, Josep; Panareda i Clapés, Josep M. «Flora de Montserrat – La campaneta gran». Butlletí del Santuari [Montserrat], segona època, núm. 13, setembre-desembre 1985.
* 1 2 Bolòs i Vigo, 1995, p. 649-650.
* ↑ Grey-Wilson i Blamey, 1984, p. 232.
* ↑ «Campanula speciosa Pourr.» (en anglès). International Plant Names Index, The Royal Botanic Gardens, Kew, Harvard University Herbaria & Libraries and Australian National Botanic Gardens. [Consulta: 2 juliol 2024].
* ↑ Pourret, 1788, p. 309.
* ↑ «Campaneta gran. Campanula speciosa ssp.affinis». El medi natural del Bages i del Moianès. Institució Catalana d'Història Natural. [Consulta: 4 juliol 2024].

## Bibliografia

* Grey-Wilson, Christopher; Blamey, Marjorie. Guide complet des fleurs de montagne : Alpes, Pyrénées, Apennins, Vosges, Jura, Massif Central (en francès). Delachaux & Niestlé S.A., 1984. ISBN 2-603-0054-9.
* Bolòs, Oriol; Vigo, Josep. Flora dels Països Catalans. vol. III. Barcelona: Ed. Barcino, 1995. ISBN 84-7226-657-5.
* Pourret, Pierre André «Extrait de la Chloris Narbonensis, renfermée dans la relation d'un voyage fait depuis Narbonne jusqu'au Montserrat, par les Pyrénées.» (en francès i llatí). Histoire et mémoires de l'Académie royale des sciences, inscriptions et belles lettres de Toulouse [Tolosa de Llenguadoc], vol. 3, 1788, pàg. 297-334.